text: Sønderjyske-træner kræver større skarphed
  16 april 2019 kl. 03.59
  Sønderjyske tabte mandag 0-1 til AGF og er hårdt presset inden de afgørende kampe i nedrykningspulje 1.
  
  
  Nedrykningsspøgelset hænger for alvor over Sønderjyske i Superligaen. 
  Mandag leverede klubben ellers en fin præstation hjemme mod AGF, men sønderjyderne formåede ikke score, og så tabte holdet 0-1 og hentede ingen point. 
  Det placerer Sønderjyske på tredjepladsen i nedrykningspulje 1 med 29 point, og holdet bliver presset hårdt af formstærke Vejle, som har 27 point på fjerdepladsen. 
  Fjerdepladsen skal ud i en direkte overlevelseskamp, mens tredjepladsen har to forsøg til at sikre sig en sæson mere i Superligaen.
  
  Riddersholm: Vores indlæg var elendige
  Efter nederlaget erkendte Sønderjyske-træner Glen Riddersholm, at der snart skal hentes point.
  - I kampen mod AGF ofrede vi os som hold, og vi viste grundlæggende den rette mentalitet, hvis vi skal overleve, men vi skal vise større skarphed. 
  - Vores indlæg mod AGF var elendige. AGF's målmand kunne bare gå ud og gribe boldene, og vi manglede output i form af både mål og point, siger Riddersholm.
  
  - Meget vigtigt, at vi bevarer optimismen
  Han betoner samtidig vigtigheden af, at Sønderjyske ikke må begynde at få ondt af sig selv trods de manglende point. 
  - Det er meget vigtigt, at vi bevarer optimismen og ikke bliver modløse. 
  - Omvendt er spillerne gået ind ad den forkerte dør, hvis de er ikke er motiveret til de tre resterende kampe i nedrykningsspillet, siger Riddersholm.
  
  Holdene mødes i Aarhus torsdag
  For AGF betød sejren over Sønderjyske, at holdet kun har en spinkel teoretisk risiko for at komme i nedrykningsfare. 
  AGF-træner David Nielsen har derfor fuld fokus på at forberede klubben på de kommende playoffopgør, hvor klubben kan sikre sig en plads i kvalifikationen til Europa League. 
  - Nu handler det om, at vi skal sikre os førstepladsen i gruppen, så vi får de bedste betingelser i Europa-playoff-opgørene, siger David Nielsen. 
  Sønderjyske og AGF tørner sammen igen torsdag, når holdene mødes i Aarhus.
  